לאחר עונת השיא של רדוצ'ויו, ובעקבות המהפכה הרומנית שהביאה למעברים רבים של שחקנים בכירים ברומניה לליגות הבכירות באירופה, החל רדוצ'ויו את הקריירה שלו מחוץ לרומניה. הוא הצטרף לבארי מהסרייה א', ושרד עמה בליגה הבכירה עם חמישה שערים בשלושים הופעות ליגה. עונה אחר כך הצטרף להלאס ורונה, אך התקשה להביא לידי ביטוי את יכולתו. ורונה הייתה לקבוצת ההתקפה החלשה בליגה, עם 24 שערי זכות בלבד, וגם תרומתו של רדוצ'ויו להתקפת הקבוצה הייתה מזערית, כשכבש פעמיים בלבד בשלושים הופעות. הקבוצה ירדה לסרייה ב' בתום העונה.